《东关山水》
宋代·刘攽

青霭望不极，连峰如置关。不知清溪水，漾漾出其间。

孟夏江水清，溪流正西还。崖根乱石多，散激声潺潺。

杂树色相映，密竹不可删。造幽览众妙，抚事清心颜。

洄洑自多鱼，网罟罗前湾。幽人闭上方，缭径才可攀。

畴昔新安江，寤寐龙门山。目击暂有遇，绝胜犹班班。

客程非趋时，淹泊宁所艰。少留尽馀兴，更伴浮云閒。

作者简介：刘攽bān（1023～1089）北宋史学家，刘敞之弟。字贡夫，一作贡父、赣父，号公非。临江新喻（今江西新余）人，一说江西樟树人。庆历进士，历任曹州、兖州、亳州、蔡州知州，官至中书舍人。一生潜心史学，治学严谨。助司马光纂修《资治通鉴》，充任副主编，负责汉史部分，著有《东汉刊误》等。